กสทช.เล็งใช้ราคาประมูลคลื่นในปี 58 เป็นฐานที่จะเปิดประมูลครั้งต่อไป
กสทช.เล็งใช้ราคาประมูลคลื่นในปี 58 เป็นฐานที่จะเปิดประมูลครั้งต่อไป
24 พ.ย. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า ขณะนี้ตนได้เตรียมเสนอให้นำราคาการประมูลคลื่นความถี่ในปี 2558 ไปเป็นบรรทัดฐานราคาในการประมูลคลื่นความถี่ในครั้งต่อๆ ไป
โดยผลการประมูลคลื่นความถี่ย่าน 1800 MHz ที่ผ่านไป และผลการประมูลคลื่นความถี่ย่าน 900 MHz ที่จะเกิดขึ้นในวันที่ 15 ธ.ค. 2558 ราคาสุดท้ายของการประมูลจะถูกนำไปเป็นบรรทัดฐานในการกำหนดราคาคลื่นในย่านเดียวกันที่จะนำไปประมูลในครั้งต่อๆ ไป
ทั้งนี้ เพื่อเป็นการรักษาผลประโยชน์ของประเทศชาติ และเพื่อให้ต้นทุนของผู้ประกอบการในคลื่นความถี่ย่านเดียวกันไม่มีความแตกต่างกันจนได้เปรียบเสียเปรียบกัน
โดยเมื่อวันที่ 11 พ.ย. 58 บริษัท ทรู มูฟ เอช ยูนิเวอร์แซล คอมมิวนิเคชั่น จำกัด(TUC) บริษัทย่อยของบริษัท ทรู คอร์ปอเรชั่น จำกัด (มหาชน) หรือTRUE เป็นผู้ ชนะประมูล 4G คลื่น 1800 MHz ได้ใบอนุญาตที่ 1 มูลค่า 39,792 ล้านบาท และบริษัท แอดวานซ์ ไวร์เลสเน็ทเวอร์ค จำกัด (AWN) บริษัทย่อยของบริษัท แอดวานซ์ อินโฟร์ เซอร์วิส จำกัด (มหาชน)หรือ ADVANC ชนะประมูล 4G คลื่น 1800 MHz ได้ใบอนุญาตที่ 2 มูลค่า 40,986 ล้านบาท รวมเป็นมูลค่า 80,778 ล้านบาท